**RELACION SHPJEGUES**

**MBI PROJEKT-LIGJIN**

**“PËR DISA NDRYSHIME DHE SHTESA NË LIGJIN NR. 10197, DATË 10.12.2009**

**‘PËR FONDET E PENSIONIT VULLNETAR”**

1. **QËLLIMI I PROJEKT-LIGJIT DHE OBJEKTIVAT QË SYNOHEN TË ARRIHEN.**

Autoriteti i Mbikëqyrjes Financiare, me qëllim përmirësimin dhe rregullimin e mëtejshëm të ligjit nr. 10197 datë 10.12.2009 “Për fondet e pensionit vullnetar”, për ta përshtatur me zhvillimet e fundit në fushën e pensioneve vullnetare, me direktivat e BE-së, si dhe në zbatimit të MSA-së dhe rekomandimeve të progres raporteve të BE-së, punoi për ndryshimin e ligjit nr. 10 197, datë 10.12.2009 “Për fondet e pensionit vullnetar”. Gjithashtu, përmirësimi i kuadrit ligjor lindi edhe si nevojë e përmbushjes së angazhimeve të marra në kuadër të Planit Kombëtar për Integrimin Evropian 2019-2021, të miratuar me VKM nr. 201, datë 10.04.2019.

Progres Raporti i Komisionit Evropian për Shqipërinë, në kapitullin e shërbimeve financiare, ka rekomanduar nevojën për përpjekje shtesë për përafrimin e legjislacionit me *acquis* në fushat e pensioneve vullnetare, infrastrukturës së tregut financiar, tregut të investimeve dhe shërbimeve të investimit.

Shtesat dhe ndryshimet në Ligjin nr. 10 197, datë 10.12.2009, janë punuar me ndihmën e ekspertëve të Bankës Botërore në kuadër të projekti FIRST, projekt i cili mbështeti zbatimin dhe implementimin e rekomandimeve të FSAP 2013, me qëllim forcimin dhe zhvillimin e tregut të pensioneve vullnetare në Shqipëri.

Me anë të ndryshimeve të propozuara Autoriteti i Mbikëqyrjes Financiare synon të rrisë sa më shumë shkallën e përafrimit të ligjit me direktivat e BE-së, në përputhje me detyrimet që rrjedhin për Republikën e Shqipërisë nga Marrëveshja e Stabilizim Asociimit dhe Parlamenti Evropian.

Në këtë kuadër iniciativa e ndërmarrë nga Autoriteti i Mbikëqyrjes Financiare do të përmirësojë dhe plotësojë kuadrin ligjor në tregun e pensioneve vullnetare, sipas modelit evropian dhe praktikave më të mira ndërkombëtare.

1. **VLERËSIM I PROJEKT- LIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA.**

Projekt-ligji është pjesë e Planit Kombëtar të Integrimit Evropian, i planifikuar në 3-mujorin e katërt të vitit 2019.

1. **ARGUMENTIMI I PROJEKT-LIGJIT LIDHUR ME PËRPARËSITË, PROBLEMATIKAT, EFEKTET E PRITSHME.**

Ndryshimet e propozuara me anë të këtij projekt-ligji synojnë të sjellin përparësi në tregun e pensioneve vullnetare, si dhe të zgjidhin disa problematika të hasura gjatë zbatimit të tij. Risitë që sjell projekt- ligji konsistojnë në:

* krijimin e kushteve të përshtatshme për zbatimin e mbikëqyrjes më fokus riskun, objektivi i së cilës është që problemet financiare të parandalohen përpara se të ndodhin, në vend që të punohet për zgjidhjen e tyre pasi ato të kenë ndodhur;
* rritjen e transparencës dhe informimit të konsumatorit nga ana e shoqërive duke parashikuar në mënyrë të qartë se shoqëria administruese duhet të informojë anëtarin përpara nënshkrimit të kontratës në lidhje me tarifat, politikën e investimit, si dhe të drejtat dhe detyrimet që rrjedhin nga fondi;
* parashikimin e të drejtës së një shoqërie të huaj të themelojë degë në Shqipëri në kuadër të lëvizjes së lirë të shërbimeve midis vendeve anëtare të BE-së;
* futjen e konceptit të “*fondit me model të gatshëm”,* që nënkuptonfondin e pensionit të zgjedhur nga shoqëria administruese/ofruesi i autorizuar në fushën e pensioneve, me kushte të përcaktuara nga kjo e fundit, që u ofrohet anëtarëve në rastet kur këta nuk kanë zgjedhur vetë fondin(et) e pensionit ku do të kontribuojnë;
* parashikimi i detyrimit të shoqërisë administruese të krijojë struktura dhe të parashikojë procedura për trajtimin e ankesave;
* rregullimi i përgjegjësisë së depozitarit dhe funksioneve të tij;
* rregullimi i planit profesional të pensionit dhe në veçanti rolin e punëdhënësit në këto skema, për të rritur kështu numrin e planeve profesionale, si një zgjidhje e përshtatshme për të siguruar përfitime shtesë në moshën e pensionit;
* parashikimin e një sër dispozitash dhe detyrimesh me qëllim mbrojtjen e interesave të punëmarrësve në skemat profesionale të pensioneve;
* përqasjen e kapitullit që rregullon veprimtarinë e agjentit të fondit me kërkesat e direktivës së MIFID**,** ku përveç kërkesave për licencim, një theks i rëndësishëm vihet mbi detyrimin për informimin e konsumatorit përpara nënshkrimit të kontratës dhe pas nënshkrimit të saj;
1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt- ligji është hartuar në përputhje me Kushtetutën e Republikës së Shqipërisë, si dhe është i harmonizuar me legjislacionin vendas e ndërkombëtar. Në hartimin e tij janë marrë në konsideratë edhe ligje të tjera si Ligji nr. 9901, datë 14.4.2008 “Për tregtarët dhe shoqëritë tregtare”, të ndryshuar, ligji nr.8438, datë 28.12.1998 “Për tatimin mbi të ardhurat”, i ndryshuar.

1. **VLERËSIMI I SHKALLËS SË PËRAFRIMIT ME ACQUIS COMMUNAUTARE**

Me anë të ndryshimeve të propozuara, Autoriteti i Mbikëqyrjes Financiare synon të rrisë sa më shumë shkallën e përafrimit të ligjit me direktivat e BE-së, në përputhje me detyrimet që rrjedhin për Republikën e Shqipërisë nga Marrëveshja e Stabilizim Asociimit dhe Parlamenti Evropian. Aktualisht shkalla e përafrimit me *acquis communautaire* është e pjesshme,përafrimi i plotë i legjislacionit shqiptar në këtë fushë me legjislacion përkatës evropian do të realizohet në momentin e anëtarësimit të Shqipërisë në Bashkimin Evropian.

Si burim dhe referencë për përgatitjen e ndryshimeve të ligjit nr. 10 197 datë 10.12.2009, është marrë direktiva e mëposhtme:

* Direktiva 2016/2341/KE e Parlamentit Europian dhe e Këshillit, datë 14 dhjetor 20016, mbi aktivitetin dhe mbikëqyrjen e institucioneve të pensioneve profesionale (IORP).

Tabela e përuthshmërisë është në gjuhën angleze pasi Ministria për Evropën dhe Punët e Jashme që është institucioni zyrtar për përkthimin e legjislacionit të BE nuk e ka përkthyer.

Ndryshimet e propozuara synojë gjithashtu përqasjen me parimet e mbikëqyrjes së pensioneve private të hartuara dhe të miratuara nga Organizata Ndërkombëtare e Mbikëqyrjes së Pensioneve (IOPS), si dhe udhëzuesit e Organizatës për Zhvillim dhe Bashkëpunim Ekonomik (OECD).

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

**Neni 1- propozon ndryshimet për nenin 4, 5, 6, 7, 8, 10, 11, 12, 14, 15, 16, 40 pika 3, 53, 54, 55, 56, 57/1, 59/1, 60, 61, 66, 68, 69, 75, 88, 108, të ligjit ekzistues:**

Në nenin 4 dhe në nenet e përmendura më sipër propozohet të shtohet pas fjalëve “***shoqëri administruese***” fjalët **“*ofrues i autorizuar në fushën e pensioneve*”,** që nënkupton një subjekt të licencuar në një nga vendet anëtare të BE-së i autorizuar nga Autoriteti të krijojë një ose disa fonde pensioni në Shqipëri. Ky ndryshim bëhet në kuadër të së drejtës së ofrimit të shërbimeve midis vendeve anëtare të BE-së, si dhe për përqasjen me Direktivën e IORP. Në projekt- ligj, tek dispozitat tranzitore, është përcaktuar se të gjitha referencat në lidhje me “ofrues i autorizuar në fushën e pensioneve” do të hyjnë në fuqi në momentin e anëtarësimit të Shqipërisë në Bashkimin Evropian.

Gjithashtu neni 1, parashikon që në të gjithë ligjin, fjalët *“****mbikëqyrje me bazë risku****”* zëvendësohet me fjalët *“****mbikëqyrje me bazë rreziku****”.* Ky ndryshim bëhet me qëllim përshtatjen e terminologjisë së ligjit të pensioneve me atë të fushave të tjera të mbikëqyrura nga Autoriteti.

**Neni 2- propozon ndryshimet për nenin 4 të ligjit ekzistues:**

Po në nenin 4, gërma f) ka ndryshuar përkufizimi i termit “Depozitar” gjithashtu për t’u dhënë mundësinë bankave të licencuara në një nga vendet anëtare të BE për të ofruar shërbime të marrjes në kujdestari, depozitimit dhe marrjes në besim. E drejta e bankave të huaja për të ofruar shërbime të marrjes në kujdestari, depozitimit dhe marrjes në besim, pa u themeluar si shoqëri në vete në Shqipëri, do të hyjë në fuqi në momentin e anëtarësimit të Shqipërisë në Bashkimin Evropian.

Gërma g) e nenit 4 është riformuluar përkufizimi i termit “fond pensioni vullnetar” me qëllim qartësimin e këtij koncepti.

Gërma gj) është shfuqizuar përkufizimi i termit “fond pensioni profesional” dhe më poshtë është zëvendësuar me termin “plan pensioni profesional” për të evituar konfuzionin që krijonte në ligj.

Është shtuar gërma gj/ 1) që përkufizon termin “Funksionar kryesor”, i cili mund të jetë drejtori i departamentit, drejtorisë ose njësisë në shoqërinë administruese.

Në germat h), i), k), n) dhe p) janë bërë rregullime gjuhësore.

Është shtuar gërma p/1) që përkufizon termin “Përfitues”, i cili është personi që merr përfitimet në rast vdekje të anëtarit të fondit të pensionit, dhe që caktohet nga ky i fundit në kontratën e planit të pensionit. Ky përkufizim është shtuar për të përshtatur ligjin me direktivën e IORP, e cila parashikon të drejtën e anëtarit të fondit të pensionit të caktojë një përfitues të aseteve të tij në fondit të pensionit.

Gërma q) përkufizimi i termit “punëdhënës” është ndryshuar me qëllim qartësimin gjuhësor të fjalisë.

Në fund të nenit 4, janë shtuar gërmat v), x), xh), y), z), zh) që përkufizojnë terma të rinj si “Lloj aseti”, “Vend pritës” “Legjislacioni për punën dhe sigurimet shoqërore” “Ofrues i autorizuar në fushën e pensioneve” dhe “Fondi me model të gatshëm”.

**Neni 3 -** **propozon ndryshimet për nenin 5 të ligjit ekzistues:**

Në nenin 5, shtohet detyrimi që kontratës së fondit të pensionit t’i bashkëlidhet edhe dokumenti politikës së investimit.

**Neni 4 -** **propozon ndryshimet për nenin 6 të ligjit ekzistues:**

Në nenin 6 propozohet që fjalia e fundit e paragrafit 1, si dhe germa a) dhe b) ku parashikohen politika e investim dhe ndryshimi i kontratës së fondit të pensionit, të spostohet si paragraf më vete në fund të nenit. Ky ndryshim bëhet me qëllim që politika e investimit të dalë si dokument më vetë dhe jo si pjesë përbërëse e kontratës së fondit të pensionit, ndryshim ky që sjell përshtatjen me direktivën, si dhe për të mundësuar ndryshimin e saj pa qenë nevoja e ndryshimit të të gjithë kontratës së fondit të pensionit.

**Neni 5 -** **propozon ndryshimet për nenin 7 të ligjit ekzistues:**

Në nenin 7 propozohet të shtohen pikat 3 dhe 4 në fund të nenit, që parashikojnë përfshirjen e dokumentin me informacionin kryesor, i cili përmban informacion të përgjithshëm dhe të përmbledhur mbi fondin e pensionit. Ky ndryshim propozohet në kuadër të rritjes së transparencës dhe informimit të konsumatorit. Shoqëria administruese/ofruesi i autorizuar në fushën e pensioneve dhe agjentët e fondit të pensionit janë të detyruar t’i japin dokumentin me informacionin kryesor çdo personi përpara nënshkrimit të kontratës për anëtarësim në fondin e pensionit.

**Neni 6-** **propozon ndryshimet për nenin 8 të ligjit ekzistues:**

Në pikën e parë të nenit 8 propozohet të shtohet në përmbajtjen e prospektit detyrimi i shoqërisë administruese/ofruesit të autorizuar në fushën e pensioneve për të dhënë detaje mbi delegimin e funksioneve të shoqërisë. Ky detyrim është shtuar si kërkesë e direktivës, pasi në ligjin ekzistues nuk parashikohej që prospekti të jepte informacion mbi delegimin e funksioneve të shoqërisë.

Në pikat 3, 4, 5, 6 dhe 7 të nenit 8, janë bërë ndryshime me qëllim qartësimin gjuhësor të fjalive.

Në fund të nenit është shtuar pika 8, e cila parashikon të drejtën e Autoritetit për të nxjerrë rregullore mbi përmbajtjen e detajuar të prospektit, ku përfshihen edhe kërkesat për prezantimin e shembujve, të cilët tregojnë skenarë të ndryshëm për mosha të ndryshme dhe se si ndryshimi i moshës ndikon në shumën që do të derdhet si kontribut.

**Neni 7-** **propozon ndryshimet për nenin 9 të ligjit ekzistues:**

Në fund të nenin 9 është shtuar pika 5, e cila parashikon se kërkesat e nenit 9 zbatohen pavarësisht nëse shoqëria administruese e ofron fondin e pensionit në Shqipëri ose në një vend tjetër anëtar të BE-së ,si dhe detyrimin e shoqërisë administruese me seli në Shqipëri që në rastet kur dëshiron të ushtrojë veprimtari në një vend të BE-së duhet të kërkojë autorizim nga Autoriteti përgjegjëse duke paraqitur kontratën dhe prospektin në përputhje me legjislacioni për punën dhe sigurimet shoqërore të atij vendi anëtar. Kjo dispozitë shtohet në kuadër të së drejtës së ofrimit të shërbimeve të parashikuar në direktivën e IORP.

Në pikat 1, 2, 3 të nenit 9 janë bërë rregullime gjuhësore të fjalive.

**Neni 8-** **propozon ndryshimet për nenin 10, të ligjit ekzistues:**

Në nenin 10, të ligjit janë bërë rregullime me qëllim qartësimin e përmbajtjes së dispozitës.

**Neni 9-** **propozon ndryshimet për nenin 11 të ligjit ekzistues:**

Në nenin 11 janë bërë rregullime me qëllim qartësimin e përmbajtjes së dispozitës.

**Neni 10-** **propozon ndryshimet për nenin 12 të ligjit ekzistues:**

Në nenin 12 janë bërë rregullime me qëllim qartësimin e përmbajtjes së dispozitës.

**Neni 11-** **propozon ndryshimet për nenin 15 të ligjit ekzistues:**

Në nenin 15 të ligji janë bërë rregullim teknike dhe gjuhësore në pikat 1, 2, dhe 3 me qëllim qartësimin e mëtejshëm të së drejtës së anëtarit për të transferuar aseteve e tij nga një fond pensioni në tjetër.

Po në këtë nen është shtuar pika 4 dhe 5 të cilët rregullojnë rastin kur shoqëria administruese /ofruesi i autorizuar në fushën e pensioneve ofron më shumë se një fond pensioni. Pika 4 parashikon detyrimin e shoqërisë të përfshijë në planin e pensionit personal një dokument ku të përcaktohen rregullat se si një anëtar mund të zgjedhë të shpërndajë kuotat e tij në një fond ose në disa fonde. Në këto dy paragrafë është shtuar për herë të parë koncepti i “fondit me model të gatshëm”, i cili është fondi i pensionit i zgjedhur nga shoqëria administruese/ofruesi i autorizuar në fushën e pensioneve, me kushte të përcaktuara nga kjo e fundit, që u ofrohet anëtarëve në rastet kur këta nuk kanë zgjedhur vetë fondin (et) e pensionit ku do të kontribuojnë. Fondi me model të gatshëm është një fond me kushte dhe rrethana të veçanta, i cili u ofrohet kryesisht individëve të moshës mbi 50 vjeç ose afër moshës së pensionit. Këto ndryshime janë bërë me sugjerim të ekspertit të BB-së për ta përqasur ligjin me praktikën ndërkombëtare ku ofruesit e pensioneve u ofrojnë anëtarëve të fondit një mori zgjedhjesh midis fondeve me kushte dhe politika të ndryshme.

**Neni 12-propozon ndryshimet për nenin 16 të ligjit ekzistues**

Në nenin 16 është shtuar pika e fundit, e cila parashikon të drejtën e anëtarit të fondit të njoftohet nga shoqëria administruese tre muaj përpara se të arrijë moshën për pension mbi vlerësimin e llogarisë individuale, si dhe mbi mënyrat e pagesës së pensionit dhe udhëzime se si mund të zbatohet çdo mënyrë.

**Neni 13-propozon ndryshime për nenin 17 të ligjit ekzistues**

Në pikën e dytë të këtij neni është shtuar kushti sipas së cilit tërheqja e parakohshme nuk mund të kryhet nëse anëtari ka më pak se 10 vjet anëtarësi në fondin e pensionit. Ky parashikim është shtuar me kërkesë të ekspertit të BB në përputhje parimin bazë të krijimit të fondeve të pensionit atë të kontribuimit akumulativ në vite. Qëllimi i krijimit të fondeve të pensionit vullnetar është pikërisht akumulimi ndër vite për të krijuar një fond sa më të madh në moshën e pensionit. Vendosja e një kufizimi kohor për tërheqjen e parakohshme për 10 vjet dekurajon daljen nga skema.

**Neni 14-propozon ndryshime për nenin 20 të ligjit ekzistues:**

Në pikën e parë të këtij neni është shtuar e drejta e shoqërisë administruese të themelohet si degë e një institucioni financiar të huaj që administron fonde pensioni. Në ligjin ekzistues kjo e drejtë i ndalohej shoqërisë administruese. Ky parashikim është shtuar në përputhje me direktivat e BE-së për të mundësuar aktivitetin ndërkufitar në fushën e fondeve të pensioneve.

Pas pikën e parë është shtuar pika 1/1 e cila parashikon se institucioni financiar që ka të drejtë të themelojë degë në Republikën e Shqipërisë duhet të jetë i licencuar nga autoritetet përgjegjëse të një vendi anëtar të BE-së. AMF e ka kufizuar këtë të drejtë vetëm për vendet anëtare të BE-së për të ruajtur sigurinë dhe qëndrueshmërinë e fondeve të pensionit, si dhe për t’u dhënë të drejtën e hapjes së degë vetëm shoqërive që operojnë në tregje të mirë mbikëqyrura dhe organizuara.

**Neni 15-propozon ndryshime për nenin 21 të ligjit ekzistues:**

Në pikën e parë të nenit 21, është shtuar fjalia se kapitali i kërkuar do të njihet edhe si provigjon teknik për shoqërinë. Kjo është bërë me qëllim përshtatjen me kërkesat e direktivës së IORP, e cila kërkon nga shoqëritë administruese të fondeve të pensionit mbajtjen e provigjoneve teknike. Kjo kërkesë merr kuptim për kolonën e dytë të fondeve të pensionit më shumë sesa për kolonën e tretë, sidoqoftë me qëllim përputhjen e plotë me direktivën, me sugjerim të ekspertit, u vendos që kapitali i kërkuar nga ligji më konkretisht në vlerën 15 625 000 lekë t’i njihet shoqërisë administruese edhe si provigjon teknik.

Pikat 2 dhe 3, të këtij neni parashikojnë rregullime me qëllim qartësimin e kuptimit të dispozitës.

Pika 5 e nenit 21, ndryshon përmbajtje. Ky paragraf parashikon detyrimin e një shoqërie të mbajë provigjone teknike në përputhje me legjislacionin e BE-së në rastet kur kjo shoqëri ofron fonde pension në një ndër vendet e BE-së, i cili u ofron anëtarëve garanci në lidhje me vlerësimin e kuotave në fondin e pensionit.

**Neni 16- propozon ndryshme në nenin 24 të ligjit ekzistues:**

Në pikën 2, të nenit 24, është ndryshuar mënyra e drejtimit të shoqërisë nga dy administratorë është vendosur një administrator. Gjithashtu është shtuar në listën e dokumenteve që shoqëria duhet të dorëzojë për t’u licencuar, edhe përshkrimi i funksioneve që kjo synon të delegojë përfshirë mënyrën e kontrollit, si dhe detyrimin e të deleguarit për t’i dhënë Autoritetit informacion dhe akses sa herë t’i kërkohet.

Po në pikën 2, të këtij neni është shtuar detyrimi i shoqërisë administruese për të ngritur struktura për trajtimin e ankesave. Kjo dispozitë është në përputhje me direktivën dhe është një risi e ligjit të pensioneve.

Pas pikës 2 është shtuar pika 2/1, e cila parashikon detyrimin e shoqërisë administruese për të ndryshuar formatin dhe përmbajtjen e licencës në rastin kur ajo synon të ofrojë më shumë se një fond pensioni në një vend tjetër anëtar të BE-së. Gjithashtu shoqëria në përputhje me parashikimet e kësaj dispozite duhet të japë të dhëna se si do të përputhet veprimtaria e shoqërisë administruese me kërkesat e ligjit për punën dhe sigurimet shoqërore të vendit pritës.

Në ligj është shtuar pika 2/2, e cila parashikon dokumentet që duhet të dorëzojë dega e një institucioni të huaj financiar që dëshiron të ushtrojë veprimtari në Shqipëri. Parashikimi i të drejtës për të themeluar një degë është bërë në përputhje me Direktivën e IORP në kuadër të së drejtës të ofrimit të shërbimeve.

**Neni 17- propozon ndryshime në nenin 25 të ligjit ekzistues:**

Në nenin 25 të ligjit janë shtuar pikat 2/1 si dhe pikat 6, 7 dhe 8, gjithashtu janë bërë rregullime me qëllim qartësimin e përmbajtjes së paragrafëve 1 dhe 5.

Pika 2/1 parashikon detyrimin e Administratorit dhe një nga anëtarëve të Këshillit të Administrimit të kenë kualifikime profesionale në fushën e investimeve financiare të vërtetuar me certifikatë, të cilat gjykohen nga Autoriteti si të përshtatshme për administrimin e fondeve të pensionit. Ky paragraf shtohet për të rritur kërkesat profesionale të personave me përgjegjësi drejtuese në shoqëri.

Pika 6 parashikon se personat me funksione drejtuese ose që kanë ndikim në shoqëri siç janë Aksionari Ndikues, Kontrolluesi Kryesor, Administratori, Funksionari Kryesor, Auditues i Brendshëm ose anëtar i Këshillit të Administrimit duhet të plotësojnë kërkesat për përshtatshmëri dhe aftësi gjatë gjithë kohës që janë në pozicionet përkatëse. Në ligj është parashikuar e drejta e Autoritetit për të nxjerrë rregullore ku të përcaktohen kërkesa të mëtejshme për të qenë i përshtatshëm dhe i aftë.

Pikat 7 dhe 8, parashikojnë të drejtën e Autoritetit për të miratuar ndryshimin apo riemërimin e Administratorit ose Anëtarit të Këshillit të Administrimit, gjithashtu është shtuar e drejta e Autoritetit për të miratuar ndryshimet e statutit të shoqërisë. Kjo dispozitë në ligjin ekzistues mungonte duke sjellë kështu vakum ligjor në rastet e ndryshimeve të statutit ose në rastet e mbarimit të mandatit të Administratorit.

**Neni 18- propozon ndryshime në nenin 26 të ligjit ekzistues:**

Në nenin 26 janë bërë rregullime për të qartësuar përmbajtjen e pikës b). Në nenin 26 është shtuar pika f), e cila parashikon detyrimin e shoqërisë për të krijuar procedura të përshtatshme dhe efektive për delegimin e funksioneve të veçanta, si dhe për monitorimin e kontrollin e tyre. Kjo dispozitë siç është sqaruar edhe më lart shtohet me qëllim përshtatjen e ligjit me kërkesat e direktivës së IORP.

**Neni 19 - propozon ndryshime në nenin 30 të ligjit ekzistues:**

Në këtë nen janë bërë rregullime gjuhësore (nga shumës është përdorur njëjësi) si pasojë e ndryshimit të mënyrës së drejtimit të shoqërisë nga dy administratorë në një administrator gjithashtu është shtuar në pikën 1 gërma e), e cila parashikon detyrimin e Administratorit të shoqërisë të zbatojë procedura efektive të trajtimit të ankesave, që u mundësojnë anëtarëve rivendosjen e të drejtës së shkelur.

**Neni 20 - propozon ndryshime në nenin 33 të ligjit ekzistues:**

Në pikën 3, të nenit 33, fjala “drejtor” zëvendësohet me fjalën “funksionar kryesor” për t’u përshtatur me terminologjinë e ligjit.

**Neni 21 – propozon ndryshime në nenin 40 të ligjit ekzistues:**

Neni 40 i ligjit ekzistues parashikonte bashkimin e shoqërisë administruese dhe transferimin e saj. Ky nen është riformuluar në përputhje me dispozitat e ligjit lr. 9901, datë 14.4.2008, “Për tregtarët dhe shoqëritë tregtare”. Neni 40 i riformuluar parashikon vetëm procedurat dhe rastet e bashkimit të shoqërisë administruese (është shfuqizuar transferim) duke ruajtur të drejtat dhe interesin e anëtarëve të fondit. Ky nen parashikon të drejtën e anëtarit të lidhë kontratë të re me shoqërinë e re administruese ose të drejtën për transferimin e aseteve të tyre në një fond tjetër pensioni, të administruar nga një shoqëri administruese tjetër e zgjedhur sipas dëshirës së tyre.

**Neni 22 - propozon ndryshime në nenin 41 të ligjit ekzistues:**

Në nenin 41 të ligjit ekzistues janë bërë rregullime me qëllim qartësimin e përmbajtjes së dispozitës.

**Neni 23 - propozon ndryshime në nenin 45 të ligjit ekzistues:**

Në pikën 3 të këtij neni është shtuar detyrimi i depozitarit të mbajë asetet, përfshi mjetet monetare dhe asete të tjera të ngjashme që i përkasin fondit dhe që shoqëria administruese e i ka transferuar në llogaritë e depozitarit. Kjo dispozitë është shtuar për të specifikuar më qartë detyrat e depozitarit për shkak të problemeve të lindura në praktikë. Gjithashtu pas pikës 3 të këtij neni është shtuar pika 4, e cila parashikon se depozitari është përgjegjës për çdo humbje si pasojë e mos përmbushjes së rolit të tij, kjo dispozitë është shtuar në përputhje me kërkesat e direktivës sipas së cilës përgjegjësia në administrimin e fondit të pensionit ndahet midis depozitarit dhe shoqërisë administrues. Neni 45, është në përputhje me direktivën UCITS.

**Neni 24 - propozon ndryshime në nenin 46 të ligjit ekzistues:**

Në nenin 46 të ligjit është shtuar pika 5, e cila parashikon se depozitari mban regjistrin e anëtarëve të fondit të pensionit, ku pasqyrohet numri i kuotave dhe vlera neto e aseteve për çdo anëtar. Ky paragraf është shtuar në kuadër të kontrollit të dyfishtë që bën si depozitari, ashtu edhe shoqëria administruese për vlerën e aseteve të fondit të pensionit.

Pas pikës 5, është shtuar pika 6, e cila parashikon se depozitari nuk ka të drejtë të kërkojë tarifa, komisione, apo pagesa të tjera të ngjashme nga anëtari i fondit të pensionit. Ky paragraf është shtuar si pasojë e problemeve të dala në praktikë nga inspektimet e ndryshme që Autoriteti ka kryer tek depozitari i fondit të pensionit. Depozitari i fondit të pensionit sipas marrëveshjes me shoqërinë administruese nuk mund të mbajë tarifa shtesë anëtarëve të fondit, e vetmja tarifë që anëtari paguan është ajo për shoqërinë administruese ku përfshihen të gjitha kostot.

Në fund të nenit 46, është shtuar pika 7, e cila parashikon të drejtën e Autoritetit që në çdo kohë që e gjykon të arsyeshme dhe të nevojshme për mbrojtjen e interesave të anëtarëve të fondit, të kërkojë nga depozitari dhe të disponojë pa kufizim kopje të printuar dhe elektronike të të gjitha të dhënave, dokumenteve dhe informacioneve të tjera që lidhen me fondin e pensionit. Kjo dispozitë është shtuar me qëllim futjen e disa kërkesave të domosdoshme për ushtrimin e mbikëqyrjes me fokus rrezikun.

**Neni 25 - propozon ndryshime në nenin 47 të ligjit ekzistues:**

Në pikën e parë të nenit 47, është shtuar pas fjalëve *“Vetëm bankat e licencuara nga Banka e Shqipërisë”*, fjalët “*ose nga një autoritet përgjegjës në BE”*. Ky ndryshim është bërë në kuadër të lejimit të së drejtës së ofrimit të shërbimeve midis vendeve anëtare të BE-së.

**Neni 26- propozon ndryshime në nenin 48 të ligjit ekzistues:**

Në pikën 1, të nenit 48, janë bërë rregullime gjuhësore me qëllim qartësimin e përmbajtjes së dispozitës.

**Neni 27- propozon ndryshime në nenin 52 të ligjit ekzistues:**

Në nenin 52 të ligjit, mbrojtja e aseteve të fondit të pensionit, pas fjalëve “...asetet e depozitarit...” është shtuar fjalia “përfshi mjetet monetare dhe asete të tjera të ngjashme të fondit të pensionit, të cilat shoqëria administruese i ka transferuar në llogaritë e depozitarit”. Ky rregullim është bërë për të qartësuar dhe forcuar të drejtën e veçimin dhe mbrojtjen e aseteve të anëtarëve të fondit.

**Neni 28- propozon ndryshime në nenin 53 të ligjit ekzistues:**

Në pikën e parë të nenit 53, është qartësuar e drejta e shoqërisë administruese për të krijuar një plan të pensionit profesional për punëmarrësit e saj me kusht që të sigurojë ndarjen e aseteve dhe ofrimin e të njëjës politikë investimi, si për punëmarrësit e saj, ashtu edhe për anëtarët e tjerë. Autoriteti vendosi lejimin e kësaj të drejtë me plotësimin e kushteve të mësipërme, kjo duke marrë në konsideratë së anëtarët e fondeve të pensionit në pjesën dërmuese janë punëmarrës së shoqërisë administruese ose të aksionarëve të shoqërisë administruese. Gjithashtu, në komentet e shoqërive administruese të fondeve të pensionit në lidhje me ndryshimet e ligjit kjo ishte një ndër çështjet e diskutuara më shumë nga ta. Me sugjerim të ekspertit të BB, Autoriteti vendosi të lejojë shoqërinë administruese të krijuar një plan të pensionit profesional për punëmarrësit e saj me kusht ***që të sigurojë ndarjen e aseteve dhe ofrimin e të njëjës politikë investimi si për punëmarrësit e saj ashtu edhe për anëtarët e tjerë.***

Në pikën 2, të nenit 53, është shtuar gërma c), e cila parashikon rastin kur punëmarrësi kërkon të shtojnë masën e kontributit të derdhur në fond. Ky kontribut i zbriten punëmarrësit nga paga sipas kërkesës së këtij të fundit.

Pas pikës 4, është shtuar pika 4/1, e cila parashikon të drejtën e shoqërisë administruese të ofrojë disa fonde pensioni, si dhe të drejtën e punëmarrësit të zgjedhë fondin ose fondet ku dëshiron të kontribuojë. Kjo dispozitë përcakton parimin e fondeve me zgjedhje dhe fondit me model të gatshëm, që siç u sqarua edhe më lart, është fond me kushte specifike për kategori të caktuar kontribuesish. Fondi me model të gatshëm dhe e drejta e anëtarëve për të zgjedhur midis disa fondeve janë shtuar në ligj për ta përqasur me praktikat e mira të OECD-së.

Në pikën 5, të nenit 53, është shtuar fjalia e fundit e cila parashikon se nëse marrëdhënia e punës midis punëmarrësit dhe punëdhënësit përfundon brenda 2 viteve nga momenti i krijimit të fondit punëmarrësi nuk përfiton kontributet e derdhura nga punëdhënësi në favor të tij. Punëdhënësi nga ana e tij mund t’i shpërndajë këto kontribute midis anëtarëve të tjerë të të njëjtit plan, siç është përcaktuar në kontratën e planit të pensionit professional.

**Neni 29- propozon ndryshime në nenin 54 të ligjit ekzistues:**

Përmbajtja e nenit 54, ka ndryshuar tërësisht. Ky nen trajtonte miratimin e planit të pensionit profesional, termi miratim u zëvendësua me termin njoftim. Sipas dispozitës së re ligjore shoqëria administruese njofton në Autoritet çdo kontratë dhe çdo rregull të planit të pensionit profesionale që lidh me një punëdhënës. Vetëm nëse Autoriteti nuk ka kundërshtime ose sugjerime për ndryshim të dokumenteve plani i pensionit profesional mund të funksionojë si i tillë.

**Neni 30- propozon ndryshime në nenin 55 të ligjit ekzistues:**

Përmbajtja e nenit 55 ka ndryshuar tërësisht. Ky nen trajtonte rastin e refuzimit të miratimit të planit të pensionit profesional. Përmbajtja e nenit 55, sipas ndryshimeve të propozuara parashikon mospranimin ose korrigjimin e kontratës dhe rregullave të planit të pensionit profesional. Sipas 2 pikave të këtij neni, Autoriteti brenda 30 ditëve nga marrja e njoftimit për krijimin e planit të pensionit profesional shprehet me shkrim për mospranimin ose korrigjimin e kontratës dhe rregullave të planit të pensionit profesional, nëse bie ndesh me kërkesat e këtij ligji ose të ligjeve të tjera të zbatueshme. Shoqëria administruese/ofruesi i autorizuar në fushën e pensioneve njofton Autoritetin për korrigjimin e dokumenteve në përputhje me kërkesat ligjore.

**Neni 31 - propozon ndryshime në nenin 56 të ligjit ekzistues:**

Në nenin 56, janë bërë rregullime për të thjeshtësuar dhe korrigjuar përmbajtjen e dispozitës. Neni 56, parashikon të drejtën e punëmarrësit, i cili ndërpret marrëdhënien e punës me një punëdhënës, të mbetet anëtar në planin e pensionit, por duke lëvizur asetet nga plani profesional në atë personal, me përjashtim të rastit kur punëmarrësit vendos të tërheq asetet e veta. Ndryshimet në këtë nen synojnë ofrimin e mundësive alternative me qëllim mbajtjen e punëmarrësve në skemë edhe në rastet kur marrëdhënia e tyre e punës përfundon.

**Neni 32 - propozon ndryshime në nenin 57 të ligjit ekzistues:**

Në nenin 55, të ligjit janë bërë rregullime për të forcuar më tepër detyrimin e shoqërisë administruese/ofruesit të autorizuar në fushën e pensioneve për të trajtuar në mënyrë të barabartë të gjithë anëtarët e planit të pensionit pa bërë dallime të çfarëdo lloji përveçse në lidhje me nivelin e kontributeve.

**Neni 33 - propozon shtimin e një neni të ri në ligjin ekzistues:**

Pas nenin 57, shtohet neni 57/1, i cili parashikon skedulin e kontributeve. Ky nen parashikon detyrimin e punëdhënësit për të pajisur shoqërinë administruese/ofruesin e autorizuar në fushën e pensioneve me skedulin e kontributeve që do të derdhen për punëmarrësit e mbuluar nga plani duke përfshirë edhe shumën për çdo punëmarrës në çdo fond pensioni. Punëdhënësi ka gjithashtu detyrimin e përditësimit të skedulit të kontributeve.

Shoqëria administruese/ofruesi i autorizuar në fushën e pensioneve kontrollon përputhjen e çdo skeduli me kontratën e planit të pensionit profesional, si dhe me kontributet e marra çdo muaj.

Qëllimi i kësaj dispozite është mundësimi i një kontrolli të dyfishtë të skedulit, si nga shoqëria, ashtu edhe nga punëdhënësi. Ky nen gjithashtu i jep të drejtën Autoriteti t’i kërkojë punëdhënësit pagimin e kontributeve ose korrigjimin e gabimeve në rastet kur njoftohet nga shoqëria ose nga anëtari i fondit.

**Neni 34 - propozon ndryshime në nenin 59 të ligjit ekzistues:**

Në pikën e 2, të këtij neni është përcaktuar se personi që vepron si agjent i fondit të pensionit mund të jetë person fizik ose person juridik, në këtë mënyrë është thjeshtëzuar forma ligjore e agjentit të fondit të pensionit. Në variantin fillestar kjo dispozitë parashikonte se agjenti mund të ishte tregtar ose shoqëri me përgjegjësi të kufizuar. Ndryshimet janë bërë me qëllim mos kufizimin e të drejtës së subjekteve të tjerë (përfshirë këtu shoqërinë anonime) për të vepruar si agjent, për sa kohë plotëson kërkesat e ligjit.

**Neni 35 - propozon shtimin e një neni të ri në ligjin ekzistues:**

Pas nenit 59, të ligji është shtuar neni 59/1, i cili parashikon përgjegjësinë e agjentit të fondit të pensionit. Sipas këtij neni agjenti i fondit të pensionit duhet të veprojë me ndershmëri, drejtësi dhe profesionalizëm në përputhje me interesin më të mirë të klientit, si dhe duhet të vlerësojë para nënshkrimit të kontratës së fondit të pensionit, përshtatshmërinë e fondit të pensionit vullnetar me kushtet dhe rrethanat e klientit. Neni parashikon gjithashtu detyrimin e agjentit për të ruajtur konfidencialitetin e të dhënave dhe përgjegjësinë e shoqërisë administruese për të monitoruar përgjegjësinë e agjentit të fondit. Ky nen është shtuar në përputhje me kërkesat e direktivës MIFID.

**Neni 36 - propozon ndryshime në nenin 60 të ligjit ekzistues:**

Përmbajtja e nenit 60, ka ndryshuar tërësisht. Ky nen trajtonte autorizimin e agjentit të fondit të pensionit. Me ndryshimet e propozuara neni 60, trajton identifikimin e agjenti për sa kohe kjo si veprimtari licencohet nga Autoritetit. Neni parashikon gjithashtu detyrimin e agjentit të fondit të identifikohet ndaj klientit nëpërmjet licencës të lëshuar nga autoriteti dhe kontratës me shoqërinë administruese/ofruesin e autorizuar në fushën e pensioneve për të vepruar në emër dhe për llogari të saj/tij. Neni 60 është shtuar në përputhje me kërkesat e Direktivës MIFID.

**Neni 37 - propozon ndryshime në nenin 62 të ligjit ekzistues:**

Neni 62, që rregullon politikën e investimit të fondit të pensionit është riformuluar me qëllim përfshirjen e kërkesës që çdo fond pensioni të ketë një politikë investimi, e cila duhet të rishikohet çdo tre vjet. Janë riformuluar elementët përbërës të strategjisë së investimeve. Është shtuar gjithashtu detyrimi i Këshillit të Administrimit të miratojë sistemin monitorues të administrimit të riskut për fondin/fondet e pensionit. Ky sistem përfshin procesin e kontrollit të përputhshmërisë së portofolit të investimeve me limitet dhe performancën sipas objektivave të strategjisë së investimeve. I gjithë neni 62 është hartuar në përputhje me kërkesat e IORP përfshirë kërkesat e direktivës UCITS dhe parimet e OECD-së.

**Neni 38 - propozon ndryshime në nenin 63 të ligjit ekzistues:**

Neni 63, është plotësuar në fund me fjalinë *“dhe afatin e përshtatshëm për korrigjimin e shkeljeve të këtyre kufijve”,* kjo për të qartësuar kuptimin e dispozitës.

**Neni 39 - propozon ndryshime në nenin 64 të ligjit ekzistues:**

Në nenin 64, janë bërë ndryshime që konsistojnë në disa kufizime në huamarrje. Shoqëria administruese nuk duhet të japë hua instrumentet financiarë të fondit të pensionit dhe as të kryejë shitjet të pambuluara të letrave me vlerë të transferueshme, instrumenteve të tregut të parasë ose instrumenteve të tjerë financiare.

**Neni 40 - propozon ndryshime në nenin 65 të ligjit ekzistues:**

Neni 65 i ligjit është riformuluar duke i rishikuar investimet e palejuara në përputhje me direktivat, si dhe zhvillimet në tregun e kapitaleve.

**Neni 41 - propozon ndryshime në nenin 66 të ligjit ekzistues:**

Ndryshimet në nenin 66, parashikojnë vendosjen e detyrimit të agjentit dhe të punësuarve të tij për të mos dhënë informacion keq orientues ose të pavërtetë. Këto ndryshime janë bërë për të shtuar në ligj disa dispozitave që të mundësojnë implementimin e mbikëqyrjes me bazë rrezikun, mbrojtjen e konsumatorit, si dhe parandalimin e shitjes në keqbesim (mis selling).

**Neni 42 - propozon ndryshime në nenin 67 të ligjit ekzistues:**

Në nenin 47, janë bërë ndryshime për të rregulluar përmbajtjen e dispozitës.

**Neni 43 - propozon ndryshime në nenin 68 të ligjit ekzistues:**

Në nenin 68, të ligjit është shtuar pika 3, e cila parashikon se anëtari i fondit të pensionit nuk ngarkohet me asnjë shpenzim shtesë përveç tarifës së administrimit të fondit të mbajtur nga shoqëria administruese/ofruesi i autorizuar në fushën e pensioneve. Kjo dispozitë është shtuar për të qartësuar se anëtari i fondit paguan vetëm tarifën e përcaktuat në kontratë me shoqërinë administruese/ofruesin e autorizuar të gjitha kostot e tjera përfshirë edhe ato të depozitarit do të mbulohen nga kjo tarifë pa e ngarkuar anëtarin me detyrime ekstra.

Gjithashtu në nen janë rregulluar pikat 1 dhe 2, për të qartësuar dispozitën.

**Neni 44 - propozon ndryshime në nenin 69 të ligjit ekzistues:**

Në nenin 69, janë bërë rregullime duke parashikuar të drejtën e anëtari për të mos paguar tarifë transferimi nëse anëtari ka të paktën 10 vite anëtarësi në një fond pensioni.

Në pikën 2 të nenit 69, është shtuar detyrimi i Autoritetit për të bërë publike analizën e efekteve të ndryshimit të niveleve të përcaktuara të kostos së administrimit dhe tarifave të transferimit.

**Neni 45 - propozon ndryshime në nenin 71 të ligjit ekzistues:**

Në pikën 2, janë bërë rregullim për plotësimin e dispozitës.

Në pikën 4, janë zëvendësuar fjalët “*përqasje me bazë rreziku*” janë zëvendësuar me fjalët “*metodologji me bazë rreziku*”, me qëllim përshtatjen edhe me ligje të tjera si ai i sigurimeve.

**Neni 46 - propozon ndryshime në nenin 72 të ligjit ekzistues:**

Në pikën 2, të nenit 72, është shtuar gërma d), e cila parashikon informacion në lidhje me veprimtarinë e shoqërisë administruese ose të një tjetër ofruesi të autorizuar në fushën e pensioneve që veprojnë në Shqipëri ose në një vend tjetër të BE-së.

**Neni 47 - propozon ndryshime në nenin 74 të ligjit ekzistues:**

Në nenin 74, është ndryshuar përmbajtja e nënpikës iv) për të qartësuar përmbajtjen, si dhe janë shtuar nënpikat v) dhe vi) që parashikojnë detyrimin e Autoriteti për të ruajtur konfidencialitetin në rastet kur merr dijeni për falimentin e një subjekti të licencuar, kur informacioni nuk prek palët e treta dhe mund të shpërndahet gjatë procesit gjyqësor, si dhe ndihmën ndaj personave përgjegjës në ushtrimin e funksioneve të tyre gjatë kryerjes së auditimit të fondit të pensionit apo institucioneve të tjera financiare.

Është shtuar pika 2, e cila parashikon se informacioni i marrë nga autoritetet e tjera përgjegjëse gjatë shkëmbimit të informacionit midis tyre, nuk mund të bëhet public, nëse gjatë kohës së shkëmbimit të këtij informacioni autoritetet kanë rënë dakord që informacioni të mos përdoret pa aprovimin e tyre.

Ndryshimet në nenin 74, të ligjit janë bërë me qëllim përshtatjen me kërkesat e Direktivës UCITS (kapitulli 12) dhe Direktivën MIFID.

**Neni 48 - propozon ndryshime në nenin 75 të ligjit ekzistues:**

Në nenin 75, në pikën 4, është rregulluar përmbajtja e gërmës g) dhe është shtuar gërma g/1) , e cila parashikon se shoqëria administruese duhet të depozitojë në Autoritet strategjinë e investimeve sa herë rishikohet.

Është shtuar pika 5 e cila parashikon detyrimin e ofruesit të autorizuar në fushën e pensioneve për të dorëzuar materiale me karakter publicitar.

**Neni 49 - propozon ndryshime në nenin 79 të ligjit ekzistues:**

Në nenin 79, është shtuar pika 3, e cila parashikon se shoqëria administruese dhe depozitari duhet të sigurojnë ruajtjen e të dhënave, dokumenteve dhe informacioneve që lidhen me anëtarët dhe fondin e pensionit. Kjo pikë parashikon gjithashtu të drejtën e Autoriteti për të nxjerrë rregulla ku përcaktohen afatet e ruajtjes së këtyre të dhënave, dokumenteve dhe informacioneve.  Duke qenë se fondet e pensioneve vullnetare janë skema afatgjata parashikimi më sipër sanksionon detyrimin e shoqërisë dhe depozitarit të ruajnë të dhënat gjatë gjithë kohës për t’u mundësuar anëtarëve të drejtën e njohjes ose ankimimit në çdo kohë.

**Neni 50 - parashikon ndryshime në nenin 80 të ligjit ekzistues:**

Në nenin 80, të ligjit është shtuar e drejta e Autoritetit për të marrë masa korrigjuese dhe parandaluese kur subjekti është ose mund të jetë në kundërshtim material me dispozitat e legjislacionit për punën dhe sigurimet shoqërore të vendit pritës kur ai vepron në atë vend. Ky parashikim është shtuar për të parandaluar shoqërinë të kryejë veprimtari në kundërshtim me ligjin në rastet kur kjo shoqëri është në shkelje në vendin ku vepron. Referencat në ligj në lidhje me subjekte të licencuara në vendet e BE-së dhe që synojnë të ushtrojnë veprimtari në Shqipëri janë bërë me qëllim përputhjen me kërkesat e Direktivës së IORP.

**Neni 51 - propozon ndryshime në nenin 81 të ligjit ekzistues:**

Është shtuar në pika 4, detyrimi i Autoritetit të arsyetojë çdo vendim të marrë (kur vendimi parashikon sanksione, rekomandime, korrigjim situate, etj). Ky parashikim është shtuar në kuadër të së drejtës së subjektit të njihet me faktet dhe rrethanat që kanë çuar në marrjen në një vendimi të caktuar nga Autoritetit.

**Neni 52 dhe 53- propozon ndryshime në nenet 88 dhe 89 të ligjit ekzistues:**

Ndryshimet e propozuara në nenet 88 dhe 89,të ligjit të pensioneve janë rrjedhojë e ndryshimeve, të miratuara nga Kuvendi, në ligjin nr. 8438, datë 28.12.1998 “Për tatimin mbi të ardhurat”, të ndryshuar. Ndryshimi i ligjit nr. 8438, datë 28.12.1998, ku parashikohen lehtësitë tatimore dhe trajtimi financiar i kontributeve të fondit të pensionit erdhi si pasojë e propozimit që Autoriteti hartoi dhe dërgoi pranë Ministrisë së Financave.

Ndryshimet në ligjin nr.8438, datë 28.12.1998, i ndryshuar, parashikojnë se *“konsiderohen si të ardhurat**të përjashtuara a) kontributi i bërë nga çdo anëtar i një fondi të pensionit vullnetar deri në masën e përcaktuar në ligjin për fondet e pensionit vullnetar, si dhe b) kontributet e bëra nga punëdhënësi ose çdo kontribues tjetër, në emër dhe për llogari të anëtarit të fondit të pensionit vullnetar. Konsiderohet si e ardhur**e përjashtuar kthimi i investimit, përfshirë fitimet nga kapitali prej investimeve të kryera me asetet e fondit të pensioneve, gjatë administrimit nga shoqëria administruese”.*

Neni 18, Përjashtimet, i ligjitnr. 8438, datë 28.12.1998, i ndryshuar, parashikonse “*Përjashtohen nga tatimi mbi fitimin:**f) Fondi i pensionit vullnetar i administruar nga shoqëria administruese e fondeve të pensionit vullnetar.*

Në nenin 20, ligjitnr. 8438, datë 28.12.1998 parashikon *se: “Shpenzimet për kontributet e bëra nga punëdhënësi në interes të punëmarrësve të tij në një plan pensioni profesional, deri në shumën e përcaktuar me ligjin nr. 10 197, datë 10.12.2009, “Për fondet e pensionit vullnetar”, për çdo punëmarrës, konsiderohen shpenzime të njohura”.*

Ndryshimet e sqaruara më sipër janë implementuar në dispozitat e ligjit të pensioneve ku janë përcaktuar edhe shumat maksimale të përfitimit nga lehtësitë tatimore. Pika 4 e nenit 88 parashikon se kufiri maksimal për lehtësitë tatimore për kontributet vjetore, është vlera më e vogël, që del nga krahasimi i shumës 240,000 lekë dhe 15 për qind të të ardhurave vjetore bruto të anëtarit ndërsa neni 89, parashikon se kontributet e bëra nga punëdhënësi në favor të punëmarrësve të tij në një plan pensioni profesional konsiderohen shpenzime të njohura, për qëllime të tatimit mbi fitimin të punëdhënësit, deri në shumën vjetore për çdo punëmarrës, të barabartë me 250 000 lekë.

**Neni 54- propozon shfuqizimin e nenit 91 të ligjit ekzistues:**

Neni 91 i ligjit ekzistues parashikon detyrimin e Ministrisë së Financave për nxjerrjen e udhëzimeve, në zbatim të parashikimeve të kreut VIII. Duke qenë se lehtësitë fiskale u parashikuan në ligjin nr. 8438, datë 28.12.1998 “Për tatimin mbi të ardhurat”, të ndryshuar, si dhe u implementua në ligjin e pensioneve, kjo dispozitë nuk ka më fuqi ligjore dhe sjell konfuzion. Për këto arsye propozohet shfuqizimi i këtij neni.

**Neni 55- propozon ndryshime në nenin 95 të ligjit ekzistues:**

Në nenin 95, të ligjit ekzistues është plotësuar titulli i dispozitës me fjalët “fond pensioni”.

**Neni 56- propozon ndryshime në nenin 106 të ligjit ekzistues:**

Në nenin 106, bëhen rregullime për të korrigjuar përmbajtjen e dispozitës.

**Neni 57- propozon ndryshime në nenin 107 të ligjit ekzistues:**

Në nenin 107, është fshirë pika 2 i nenit, e cila parashikon se Autoriteti mund të ndryshojë nivelin e tarifave në projekt-buxhetin vjetor. Kjo fjali shfuqizohet me qëllim harmonizimin e ligjit të pensioneve me atë “Për Autoritetin e Mbikëqyrjes Financiare” ku parashikohen tarifat që derdhin subjektet e mbikëqyrura, si dhe procedura dhe rastet e ndryshimit të buxhetit vjetor të AMF-së.

**Neni 58- propozon ndryshime në nenin 108 të ligjit ekzistues:**

Në nenin 108, të ligji pas pikës 5 shtohen pikat 6.

Pika 6 parashikon se referencat në lidhje me ofruesin e autorizuar në fushën e pensioneve dhe institucione të tjera të një shteti anëtar të BE-së do të hyjë në fuqi në datën e anëtarësimit të Shqipërisë në Bashkimin Evropian. Kjo dispozitë është shtuar për të saktësuar hyrjen në fuqi të dispozitave që rregullojnë veprimtarinë e subjekteve të licencuara në një ndër vendet e BE-së dhe që dëshirojnë të ushtrojnë veprimtari në fushën e pensioneve vullnetare në Shqipëri.

**Neni 59- propozon shfuqizimin e nenit 109 të ligjit ekzistues:**

Neni 109, i ligjit parashikon detyrimin e Ministrisë së Financave për të nxjerrjen e udhëzimeve, në zbatim të parashikimeve të kreut VIII, si dhe detyrimin e Autoritetit për të nxjerrë, aktet nën ligjore. Kjo dispozitë nuk ka më fuqi ligjore dhe sjell konfuzion për sa kohë Ministria e Financave nuk ka detyrim të hartojë akte në zbatim të ligjit të pensioneve dhe Autoriteti është institucioni që rregullon fushën e fondeve të pensioneve vullnetare. Për këto arsye propozohet shfuqizimi i saj.

1. **INSTITUCIONET DHE ORGANET QË NGARKOHEN ME ZBATIMIN E AKTIT**

Me zbatimin e projekt -ligji ngarkohet Autoritetit i Mbikëqyrjes Financiare, si dhe të gjitha subjekt e mbikëqyrura që ushtrojnë veprimtari në fushën e pensioneve vullnetare.

1. **MINISTRITË INSTITUCIONET DHE PERSONAT QË KANË KONTRIBUAR NË HARTIMIN E PROJEKT-AKTIT**

Projekt- ligji është hartuar nga Autoriteti i Mbikëqyrjes Financiare me ndihmën e ekspertëve të Bankës Botërore në kuadër të projekti FIRST, projekt i cili mbështeti zbatimin dhe implementimin e rekomandimeve të FSAP 2013, me qëllim forcimin dhe zhvillimin e tregut të pensioneve vullnetare në Shqipëri.

Autoriteti ka pasqyruar dhe reflektuar në projekt -ligjin “Për disa ndryshime dhe shtesa në Ligji nr. 10 197 datë 10.12.2009 “Për Fondet e Pensionit Vullnetar” komentet dhe sugjerimet e dërguara Banka e Shqipërisë dhe Ministritë e linjës.

Lidhur me procesin e konsultimit me ministritë e linjës dhe institucionet e interesuara sqarojmë se në formë shkresore ky proces është ezauruar gjatë viti 2015 – 2017, më pas praktika është dërguar për shqyrtim dhe miratim në Këshillin e Ministrave, i cili e ktheu projektligjin pranë minsitrisë propozuese me qëllim ribashkërendimin përfundimtar me **Bankën e Shqipërsië**.

***Banka e Shqipërisë, me anë të shkresës nr. 5117/1, datë 23.11.2017(protokolluar me tonën nr. 15991/1, datë 24.11.2017), është shprehur pa komente.***

Praktika e projektligjit ri-propozohet pa ndryshime nga drafti i dakordësuar, por tashmë e shoqëruar nga RIA, do të ri-dërgohet për konfirmim përfundimtar nëpërmjet sistemit E-akte, pranë Ministrive të Linjës dhe institucioneve të interesuara.

Më poshtë po pasqyrojmë qëndrimin e ministrive të linjës/institucioneve të interesuara gjatë periudhës 2015-2017:

***Ministria e Ekonomisë, Turizmit, Tregtisë dhe Sipërmarrjes*** *(shkresa nr. 4659/1, datë 25.06.2015),* ***Ministria e Mirëqenies Sociale dhe Rinisë*** *(shkresa nr. 3309/1, datë 09.07.2015), si dhe* ***Ministria për Marrëdhëniet me Parlamentin*** *(shkresa nr. 2689/1, datë 17.06.2015), janë shprehur dakord mbi përmbajtjen e projekt- ligjit duke mos pasur komente ose sugjerime.*

Në lidhje me qëndrimin e minstive të linjës:

**Ministria e Drejtësisë, pas ribashkërendimit,** me*shkresën nr. 7074, datë 12.11.2015, (protokolluar me tonën nr. 7571/28, datë 26.11.2019),* është shprehur parimisht dakord me variantin e ripunuar të projekt-ligjit.

**Ministria e Shëndetësisë** me*shkresën nr. 2738/1, datë 19.06.2015, protokolluar me tonën nr. 7571/7, datë 22.06.2015,* është shprehur parimisht dakord, duke adresuar vetëm një sugjerim teknik, i cili është reflektuar në përmbajtjen e projektaktit*.*

**Ministria e Integrimit Evropian, pas bashkërendimit, me shkresën nr. 1064/3, datë 14.07.2015**, (protokolluar me tonën nr. 7571/20, datë 15.07.2015), pas plotësimeve të kërkuara shprehet se projektligji është në përputhje me angazhimet e neneve 70 dhe 89 të Marrëveshjes së Stabilizim-Asocimit.

Gjithashtu kjo ministri ka vlerësuar se projekt-ligji ka përputhshmëri të pjesshme me Direktivën e Parlamentit Evropian dhe të Këshillit nr. 2003/41/KE, datë 03.06.2003.

Lidhur me këtë koment shprehemi se, aktualisht shkalla e përafrimit me *acquis communautaire* nuk eshte e plotë, porpërafrimi i plotë i legjislacionit shqiptar në këtë fushë me legjislacion përkatës evropian, do të realizohet në momentin e anëtarësimit të Shqipërisë në Bashkimin Evropian.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projekt-ligji nuk ka efekte financiare në Buxhetin e Shtetit, pasi Autoriteti i Mbikëqyrjes Financiare është Institucion i Pavarur me vetëfinancim.

**MINISTËR**

 **Anila Denaj**